TMB แจงยังไม่เคาะราคาเพิ่มทุน คาดใช้เวลาทำ Due Diligence ควบรวม TBANK นาน 2 เดือน
TMB แจงยังไม่เคาะราคาเพิ่มทุน คาดใช้เวลาทำ Due Diligence ควบรวม TBANK นาน 2 เดือน
12 มี.ค. 2562

ธนาคารทหารไทย จำกัด (มหาชน) หรือ TMB เปิดเผยข้อมูลผ่านระบบสารสนเทศของตลาดหลักทรัพย์แห่งประเทศไทย (ตลท.) ว่าตามที่มีรายงานข่าว ซึ่งมีเนื้อหาระบุถึงราคาหุ้นเพิ่มทุนของธนาคารทหารไทย เพื่อการรวมกิจการกับธนาคารธนชาต (TBANK) นั้น
ขณะนี้ธนาคารยังอยู่ในขั้นตอนการตรวจสอบวิเคราะห์สถานะ (Due Diligence) กับคู่สัญญา ซึ่งคาดว่าจะใช้เวลาไม่ต่ำกว่า 2 เดือน ดังนั้น จึงยังไม่มีข้อสรุปอันเป็นข้อยุติใด ๆ เกี่ยวกับการเพิ่มทุน รวมถึงราคาหุ้นเพิ่มทุน
อนึ่งเช้าวันนี้หนังสือพิมพ์ข่าวหุ้นฉบับวันนี้ (12 มี.ค.) รายงานว่า นายอภิศักดิ์ ตันติวรวงศ์ รมว.คลัง ระบุว่ากระทรวงการคลังจะซื้อหุ้นเพิ่มทุนธนาคารทหารไทย (TMB) ต่ำกว่ากระดาน ซึ่งจะช่วยให้ต้นทุนของคลังต่ำลงจากเดิมที่ 3.8 บาทต่อหุ้น โดยแหล่งเงินที่จะมาเพิ่มทุน TMB ส่วนใหญ่จะมาจากเงินลงทุนและเงินปันผลของกองทุนวายุภักษ์ และอีกส่วนหนึ่งจะมาจากงบประมาณ ซึ่งเพียงพอต่อการเพิ่มทุนในครั้งนี้
ขณะที่แหล่งข่าวจากตลาดทุน ประเมินว่า ราคาหุ้นเพิ่มทุน TMB ที่กระทรวงการคลังจะซื้อจะต่ำกว่าราคากระดานประมาณ 20% ณ วันที่ลงนามซื้อขายหุ้นกัน (หากราคาอยู่ที่ 2.20 บาท ก็จะเท่ากับ 1.80 บาท) ซึ่งคาดว่าจะเป็นวันเดียวกับการเสนอเพื่อขอความเห็นชอบจากคณะรัฐมนตรี (ครม.) โดยจะอยู่ประมาณเดือน เม.ย.นี้ ก่อนตั้งรัฐบาลใหม่ ซึ่งบล.ภัทร ในฐานะที่ปรึกษาทางการเงินได้ร่างแผนเสนอมาแล้ว